dekorasjonsplanter
Store norske leksikon,Teknologi og industri,Landbruk,Hagebruk
Dekorasjonsplanter er stueplanter som i første rekke dyrkes for bladenes skyld. Blomstene, i den grad de opptrer, har liten eller ingen dekorativ verdi. Enkelte har blader med avvikende form (for eksempel Monstera), andre har spraglete blader med dekorativ verdi (Dieffenbachia, Scindapsus). Mange har lange stengler som slynger seg opp etter vegger og langs vinduer.
Noen svært vanlige dekorasjonsplanter er de klatrende bergflette (eføy), stuevin, treklatrer (Philodendron), gullranke (slekten Epipremnum eller Scindapsus) og de ikke-klatrende ampellilje, spragle (Coleus), dracaena (Dracaena), fiken og palmelilje (Yucca).Dekorasjonsplanter har vært moteplanter siden like før andre verdenskrig. De brukes også ofte i forretninger, kontorer, hoteller og lignende, gjerne i større og mindre sammenplantninger.